Fortsatt ustabil grunn ved gruver i Nordland
Beboerne ble evakuert etter at det ble oppdaget en rundt 180 meter lang sprekk i området torsdag. - Det er gjort målinger gjennom helgen. Grunnen er ustabil, og målingene vil fortsette utover uka, sier ordfører Kjell Joar Persen-Øverleir i Hemnes kommune til NTB. Kommunen er i kontakt med Norges vassdrags- og energidirektorat (NVE), som har det nasjonale oppfølgingsansvaret ved slike hendelser. I løpet av mandag vil også kommunen få avklart hvilke eksterne ressurser som hentes inn for å få vurdert situasjonen videre, skriver de i en pressemelding. Samtidig bes folk respektere sperringene som er satt opp av politiet. - Området er fortsatt ustabilt, og det kan medføre fare for liv og helse å trosse forbudet, opplyser Hemnes kommune. Sprekkdannelsen som ble oppdaget i området torsdag, var så kraftig at asfalten har krøllet seg. Den største sprekken er på omkring en halv meter. Bleikvassli Gruber ligger vest for Røssvatnet i Hemnes. Det ble utvunnet sulfid her til driften ble stanset i 1998.
Målinger gjort i helgen viser at grunnen fortsatt er ustabil ved det gamle gruveområdet i Bleikvasslia i Nordland. De fem evakuerte får foreløpig ikke flytte hjem.